**PROGRAM RADA PSIHOLOGA U PREDŠKOLSKIM USTANOVAMA/ŠKOLAMA/RESURSNIM/CENTRIMA/ /DOMOVIMA UČENIKA**

**UVOD**

1. **OPŠTE INFORMACIJE**

 **a) Ciljevi rada psihologa[[1]](#footnote-1) u predškolskim ustanovama/školama/resursnim centrima/ domovima učenika**[[2]](#footnote-2)

Spektar raznovrsnih aktivnosti kojima se psiholozi bave u vaspitno-obrazovnim ustanovama ukazuje na značaj i važnost njihovog angažovanja. Psiholozi svojim radom na efektivan način doprinose sveukupnom razvoju, napredovanju i postignućima svakog djeteta/učenika[[3]](#footnote-3), u različitim razvojnim fazama. Rad psihologa u vaspitno-obrazovnim ustanovama obuhvata niz ciljeva i zadatka usmjerenih na podršku sveukupnom razvoju djece. Riječ je o emocionalnom, socijalnom i akademskom razvoju djece. Psiholozi imaju značajnu ulogu u osiguranju i unapređivanju kvaliteta vaspitno-obrazovnog rada, praćenju ostvarivanja programa vaspitanja i obrazovanja, vrednovanju rezultata, kao i u preduzimanju mjera za efikasan rad prilagođen djeci, roditeljima[[4]](#footnote-4) i zaposlenima u ustanovi. Kroz saradnju sa svim učesnicima vaspitno-obrazovnog procesa psiholozi nastoje da prepoznaju i definišu pitanja od neposredne važnosti za navedeni proces, te da kritičkim pristupom doprinesu obezbjeđivanju optimalnih uslova za napredovanje djece, uz jasno definisanje uloga i odgovornosti. Psiholozi pružaju podršku i djeluju savjetodavno u radu sa djecom koja se suočavaju sa izazovnim periodima i događajima u životu. Podršku pružaju i darovitim učenicima, djeci sa posebnim obrazovnim potrebama, kao i djeci sa drugih govornih područja.

Psiholozi svoj rad planiraju u skladu sa Programom rada psihologa uvažavajući kontekst u kome vaspitno-obrazovna ustanova djeluje. Akcenat stavljaju na pružanje neposredne podrške učenicima koja doprinosi cjelokupnom i potpunijem razvoju njihove ličnosti. Određuju prioritete u svojim aktivnostima i biraju metode i oblike rada koji doprinose ostvarivanju postavljenih ciljeva. Osim sopstvene procjene, uzimaju u obzir nalaze eksterne i interne evaluacije, kao i mišljenje ostalih stručnih saradnika i uprave vaspitno-obrazovne ustanove rukovodeći se, u svakom trenutku, najboljim interesom djeteta.

Neki od osnovnih ciljeva rada psihologa su:

1. Praćenje realizacije vaspitno-obrazovnog procesa u cilju unapređivanja kvaliteta vaspitno-obrazovnog rada u ustanovi;
2. Identifikacija problema u ponašanju, učenju i emocionalnom razvoju kako bi se djeci kroz ranu intervenciju pružila potrebna podrška;
3. Individualna procjena djece u cilju identifikovanja specifičnih potreba i prilagođavanja koja iz njih proističu;
4. Savjetodavni rad i pružanje podrške djeci, roditeljima i nastavnicima[[5]](#footnote-5) u suočavanju sa problemima u učenju i socio-emocionalnim poteškoćama;
5. Rad sa djecom sa posebnim obrazovnim potrebama i podrška inkluzivnom obrazovanju kako bi se omogućilo da svako dijete ostvari postignuća u skladu sa svojim potencijalima;
6. Realizovanje preventivnih programa, edukacija i informisanje svih aktera vaspitno-obrazovnog procesa o svim važnim pitanjima vezanim za razvoj i ponašanje djece;
7. Saradnja sa roditeljima kroz podršku njihovim vaspitnim kompetencijama, u pravcu boljeg razumijevanja i kvalitetnije podrške razvoju njihove djece;
8. Uspostavljanje saradnje sa stručnjacima u obrazovnom sistemu, strukovnim organizacijama, drugim institucijama i lokalnom zajednicom, u cilju ostvarivanja boljih rezultata svih učesnika u vaspitno-obrazovnom procesu;
9. Evaluacija i praćenje ostvarenih rezultata svoga rada u pravcu kontinuiranog angažovanja na poboljšanju kvaliteta.

 Navedeni ciljevi variraju u skladu sa potrebama i zahtjevima različitih ustanova, te se mogu prilagoditi specifičnim situacijama i problemima sa kojima se susrijeću djeca.

**b)** **Osnovni principi rada psihologa**

Rad psihologa u vaspitno-obrazovnim ustanovama zasniva se na nizu osnovnih principa i etičkih smjernica. Njihova svrha je pružanje najbolje moguće podrške djeci, roditeljima i zaposlenima u ustanovi. Osnovni principi rada psihologa su:

* ***Stručnost i autonomija****:* Da bi ostvarili efikasnost u radu, psiholozi se bave samo praksama za koje su kvalifikovani i kompetentni. Nastoje da se stalno stručno usavršavaju kako bi ovladali vještinama koje su neophodne za kvalitetan rad sa djecom, roditeljima i nastavnicima. Razumiju značaj razvoja profesionalnih vještina i neophodnost kontinuiranog profesionalnog razvoja. Prihvataju odgovornost za svoj profesionalni rad i prate efikasnost pruženih usluga, unapređujući sve ono što nije dovelo do planiranih rezultata. U radu poštuju najviše standarde odgovorne profesionalne prakse. Čuvaju privatnost psihološke dokumentacije i, isključivo roditeljima, pružaju informacije koje se odnose na njihovu djecu, a koje ne narušavaju dječiju privatnost. Odluke i intervencije temelje na naučno dokazanim metodama i praksama koje su efikasne u podršci dječijem razvoju. Psiholozi poštuju prava intelektualne svojine autora testova, naučnih radova i drugih materijala koje koriste u svom radu. Prilikom primjene instrumenata, za koje su psiholozi osposobljeni i koje koriste na profesionalan način, poštuju propisane procedure za njihovo korišćenje i čuvanje.

* ***Poštovanje dostojanstva i prava svih osoba****:* Psiholozi u vaspitno-obrazovnim ustanovama realizuju svoje programske aktivnosti uvažavajući dostojanstvo djece, roditelja, nastavnika i svih zaposlenih. Svojim odnosom i pravednim postupanjem pokazuju poštovanje autonomije ličnosti i prava na samoopredjeljenje, odnosno pokazuju poštovanje privatnosti. Psiholozi čuvaju povjerljive informacije o djeci i njihovim porodicama i pridržavaju se etičkih smjernica o očuvanju privatnosti i povjerljivosti. Psiholozi promovišu i podstiču učešće roditelja u školskim odlukama koje se odnose na njihovu djecu, ali određene usluge vezano za dijete pružaju i bez konsultacija sa roditeljima. Poštuju pravo svih lica da sama izaberu da li će otkriti svoja razmišljanja, osjećanja, uvjerenja i postupanja u određenim situacijama. Svojim postupanjem promovišu pravednost i pravdu. Svojim profesionalnim pristupom i stručnim kompetencijama razvijaju i njeguju stimulativnu školsku klimu koja pruža bezbjednost i prijatnu atmosferu svima, bez obzira na stvarne ili uočene karakteristike po kojima se međusobno razlikuju (pol, socioekonomski status, seksualna orijentacija, rodni identitet, invaliditet itd).
* ***Integritet u profesionalnim odnosima****.* Kako bi razvijali i održavali odnose povjerenja, psiholozi se moraju pridržavati načela iskrenosti, poštovati istinu i pridržavati se profesionalnih obećanja. Otvoreni su za komunikaciju o svojim kvalifikacijama, kompetencijama i ulozi koju imaju u vaspitno-obrazovnim ustanovama. Sarađuju sa stručnjacima iz drugih oblasti, ostvaruju odnose zasnovane na međusobnom poštovanju, u interesu djece, roditelja, nastavnika i ostalih zaposlenih u ustanovama. Nastoje da izbjegavaju višestruke odnose i sukobe interesa koji umanjuju njihovu profesionalnu efikasnost.
* ***Odgovornost prema ustanovi, profesiji i društvenoj zajednici*:** Psiholozi promovišu zdravo okruženje u ustanovi, porodici i zajednici. Promovišu proaktivnost u identifikovanju društvenih nepravdi koje utiču na djecu i vaspitno-obrazovne ustanove, kao i njihovo eliminisanje. Nastoje da dobiju podršku javnosti za rad psihologa kroz poštovanje zakona i etičko postupanje. Psiholozi koriste svoju stručnost kako bi promovisali školsku, porodičnu i društvenu zajednicu kao bezbjedno i zdravo okruženje za djecu. Poznaju i poštuju zakone koji se odnose na praksu psihologije u vaspitno-obrazovnim ustanovama te prilikom izbora načina rada uzimaju u obzir odnos između zakona i principa profesionalne etike. Prihvataju odgovornost da prate svoje postupanje, kao i postupanje ostalih kolega u vaspitno-obrazovnim ustanovama kako bi utvrdili da je ono u skladu sa etičkim standardima.

* ***Kontinuirani profesionalni razvoj:*** Da bi doprinosili razvoju i unapređivanju kompetencija djece i nastavnika, psiholozi se kontinuirano usavršavaju. Kontinuirani profesionalni razvoj određuje i kvalitet pružanja usluga djeci, nastavnicima, roditeljima i svim zaposlenim u vaspitno-obrazovnim ustanovama, usmjerenih na razvijanje njihovih potencijala, na unapređivanje njihovog psihičkog zdravlja, razvijanje komunikacijskih vještina i odgovornog odlučivanja u situacijama važnim za lični život i profesionalni status. Psiholozi u kontinuitetu analiziraju iskustva i promjene u dijelu vaspitno-obrazovnog procesa, razmatraju strukturiranost planova i programa rada, te nastoje da razviju svrsishodne strategije u cilju unapređivanja svog rada. U cilju kontinuiranog profesionalnog razvoja, psiholozi aktivno učestvuju u strukovnim udruženjima.

Navedeni principi čine polaznu osnovu rada psihologa u vrtićima , školama, resursnim centrima i domovima učenika i usmjereni su prema ostvarivanju najboljih ishoda za sve učesnike vaspitno-obrazovnog procesa.

**c) Osnovne vrste aktivnosti psihologa**

Psiholozi u vaspitno-obrazovnim ustanovama učestvuju u praćenju i vrednovanju vaspitno-obrazovnog rada. Učestvuju u stvaranju optimalnih uslova za sveukupan razvoj djece i ostvarivanju ciljeva vaspitno-obrazovnog rada, pružaju im neposrednu podršku primjenjujući efikasne strategije, u saradnji sa nastavnicima, roditeljima i stručnim saradnicima zaposlenim u ustanovi. Oni nastoje da povećaju motivaciju i angažovanost djece, sprovode psihološke procjene, individualizuju podršku, prate napredovanje učenika u učenju i ponašanju. Svoje aktivnosti usmjeravaju na smanjivanje neprihvatljivog ponašanja u ustanovi i na promociju pozitivnog ponašanja i razvijanje komunikacijskih i socijalnih vještina kod djece. Pomažu djeci, roditeljima i nastavnicima da razumiju i riješe kratkoročne i dugoročne probleme sa kojima se suočavaju jer shvataju kako ti problemi utiču na učenje, ponašanje i ukupan angažman u ustanovi. Psiholozi pružaju podršku nastavnicima prilikom izrade individualizovanih obrazovnih programa za djecu sa smetnjama i teškoćama u razvoju. Podstiču stvaranje pozitivne školske klime, u cilju poboljšanja angažmana djece i ostvarivanja boljih vaspitno-obrazovnih postignuća. Ostvaruju komunikaciju sa roditeljima, pružaju pomoć u jačanju njihovih vaspitnih kompetencija i nastoje da ojačaju partnerstvo između roditelja i vaspitno-obrazovne ustanove, a sve u cilju ostvarivanja boljih rezultata rada djece. Aktivnosti psihologa su usmjerene ka identifikaciji djece u raznim oblicima rizika, te prevenciji mogućih razvojnih kriza. Psiholozi sarađuju sa roditeljima, nastavnicima, stručnim saradnicima i upravom vaspitno-obrazovne ustanove, kako bi stvorili sigurnu i podsticajnu sredinu za učenje, jačanjem veze između porodice, ustanove i društvene zajednice.

Osnovne vrste aktivnosti proizilaze iz standarda kompetencija psihologa:

1. Planiranje, programiranje i organizacija vaspitno-obrazovnog rada/nastave;

2. Podržavanje, usmjeravanje i praćenje sveukupnog razvoja djeteta kroz neposredni rad sa djecom/učenicima, roditeljima, nastavnicima, rukovodiocem i drugim osobljem predškolske ustanove/škole/resursnog centra/doma učenika;

3. Istraživanje, praćenje i vrednovanje vaspitno-obrazovnog procesa predškolske ustanove/ škole/resursnog centra/doma učenika u cjelini;

4. Kontinuirani profesionalni razvoj na nivou predškolske ustanove/škole/resursnog centra/ doma učenika;

5. Saradnja sa drugim predškolskim ustanovama/školama/resursnim centrima/domovima učenika, nadležnim ustanovama i organizacijama u zajednici.

I *Planiranje, programiranje i organizacija vaspitno-obrazovnog rada/nastave*

U saradnji sa zaposlenima u ustanovi psiholog stvara podsticajnu klimu za realizovanje nastave i drugih planiranih aktivnosti. Djelovanje psihologa u okviru ovog područja rada odnosi se na obezbjeđivanje i kontinuirano unapređivanje sredine za učenje, kako bi svako dijete dobilo mogućnost da, u što većoj mjeri, razvije svoje potencijale (intelektualne, emotivne, socijalne, fizičke).

* Učešće u izradi godišnjeg programa i plana rada vaspitno-obrazovne ustanove;
* Učešće u izradi plana za sprovođenje akcionih istraživanja u vaspitno-obrazovnoj ustanovi u cilju utvrđivanja mišljenja i stavova djece, nastavnika i roditelja o pitanjima značajnim za život i rad vaspitno-obrazovne ustanove;
* Učešće u izradi plana edukativnih aktivnosti (radionice, predavanja), za djecu, nastavnike i roditelje;
* Učešće u izradi različitih programa podrške djeci;
* Učešće u izradi programa za prevenciju i postupanje u slučajevima pojave nasilja i vandalizma;
* Učešće u izboru i izradi didaktičkog materijala u vaspitno-obrazovnoj ustanovi;
* Izrada godišnjeg programa rada i mjesečnih planova rada psihologa;
* Izrada ličnog plana profesionalnog razvoja;
* Izrada plana posjete vaspitno-obrazovnim aktivnostima/nastavi u vaspitno-obrazovnim ustanovama.

II *Podržavanje, usmjeravanje i praćenje razvoja i rada djece kroz neposredan rad sa djecom, roditeljima, nastavnicima, upravom i drugim osobljem vaspitno-obrazovne ustanove*

U okviru ovog područja rada cilj psihologa je da omogući svakom djetetu dostizanje optimalnih mogućnosti kroz razvojno, preventivno i interventno djelovanje. To postiže kroz individualni i grupni rad sa djecom, njihovim roditeljima i drugim učesnicima u vaspitno-obrazovnom procesu. Pritom koristi različite metode i tehnike rada koje su u funkciji boljeg razumijevanja potreba i ponašanje djece.

Rad sa djecom

* Procjenjivanje intelektualnog, emocionalnog i socijalnog statusa djece, prilikom upisa u osnovnu školu;
* Pružanje podrške razvoju kognitivnih, emocionalnih i socijalnih kompetencija djece, u cilju adekvatnog podsticanja vaspitno-obrazovnog rada/nastave i učenja;
* Pružanje podrške djeci u procesu adaptacije na novo okruženje vaspitno-obrazovne ustanove;
* Pružanje psihološke pomoći u kriznim situacijama na individualnom nivou, na nivou grupe/odjeljenja i na nivou vaspitno-obrazovne ustanove;
* Učešće u praćenju i analizi napredovanja djece tokom školovanja;
* Učešće u identifikovanju učenika koji imaju teškoće u učenju i darovitih učenika;
* Savjetodavni rad sa djecom u skladu sa njihovim razvojnim potrebama;
* Savjetodavni rad sa darovitim učenicima;
* Savjetodavni rad sa učenicima sa posebnim obrazovnim potrebama;
* Savjetodavni rad sa učenicima koji imaju problema u učenju, usmjeren na poboljšanje kvaliteta učenja kroz razvijanje efikasnih strategija učenja, metoda i tehnika učenja, razvijanja radnih navika kao i motivacije za učenje;
* Savjetodavni rad sa djecom kod koje su identifikovani različitih oblici neprilagođenog ponašanja, emocionalne i socijalne poteškoće;
* Savjetodavni rad sa djecom iz osjetljivih društvenih grupa i sa drugih govornih područja;
* Savjetodavni rad sa učenicima u pogledu mogućih izbora profesionalnog usmjerenja (na osnovu procijenjenih sposobnosti, interesovanja, osobina ličnosti, motivacije);
* Praćenje vaspitno-obrazovnog rada/nastave, klime u grupi/odjeljenju, grupne dinamike, procesa prilagođavanja novoupisane djece, djece sa drugih govornih područja, djece sa smetnjama i teškoćama u razvoju;
* Praćenje kvaliteta socijalnih odnosa u slučajevima kada je neophodno organizovati nastavu na daljinu;
* Pružanje podrške učeničkom aktivizmu i usmjeravanje rada učeničkih organizacija u školi;
* Pružanje podrške u realizaciji aktivnosti vršnjačke pomoći i edukacije;
* Realizacija preventivnih i drugih programa namijenjenih djeci i mladima u cilju njihovog sveukupnog razvoja (npr. vršnjačko nasilje, komunikacijske vještine, tolerancija, nediskriminacija, poštovanje različitosti, empatija, nenasilno rješavanje konflikata itd.).

Rad sa nastavnicima u vaspitno-obrazovnim ustanovama

* Savjetodavni rad sa nastavnicima radi praćenja napredovanja djece, u cilju ostvarivanja boljih rezultata u vaspitno-obrazovnom procesu;
* Savjetodavni rad sa nastavnicima u procesu prilagođavanja djece životu u vaspitno-obrazovnoj ustanovi, u skladu sa uzrasnim karakteristikama i mogućnostima djece;
* Savjetodavni rad sa nastavnicima u cilju podsticanja razvoja socio-emocionalnih kompetencija kod djece (individualni pristup, redovna nastava, časovi odjeljenjske zajednice itd.);
* Savjetodavni rad sa nastavnicima u cilju unapređivanja efikasnosti vaspitno-obrazovnog rada (savremene metode i tehnike učenja, vrednovanje učeničkih postignuća, podsticajna atmosfera na času, konstruktivna komunikacija);
* Savjetodavni rad sa nastavnicima o efikasnoj komunikaciji na času, strategijama za efektivno upravljanje grupom učenika, upoznavanje sa psihološkim razlozima poremećenih odnosa unutar grupe i predlaganje mjera za njihovo prevazilaženje;
* Savjetodavni rad sa nastavnicima radi usklađivanja nastave sa uzrasnim i individualnim karakteristikama djece, njihovim potrebama i mogućnostima;
* Savjetodavni rad sa nastavnicima u cilju unapređivanja kompetencija u oblasti komunikacije, konstruktivnog rješavanja konflikata, prepoznavanja vršnjačkog nasilja;
* Savjetodavni rad sa nastavnicima u cilju osnaživanja za rad sa djecom iz osjetljivih društvenih grupa;
* Savjetodavni rad sa nastavnicima u cilju upoznavanja sa instrumentima za praćenje razvoja djece, pružanje stručne pomoći pri formiranju i izradi dječijih portfolija;
* Saradnja sa nastavnicima u praćenju postignuća djece, planiranja i sprovođenja aktivnosti radi ostvarivanja boljih rezultata;
* Saradnja sa nastavnicima u procesu identifikovanja učenika sa teškoćama u učenju i darovitih učenika;
* Pružanje podrške nastavnicima u procesu izrade individualizovanih programa učenja za darovite učenike, učenike koji imaju teškoće u učenju i učenike sa drugih govornih područja;
* Pružanje podrške nastavnicima u izboru i pripremi didaktičkog materijala u skladu sa Individualnim razvojno-obrazovnim programom[[6]](#footnote-6);
* Pružanje stručne pomoći nastavnicima u izradi testova i drugih oblika procjene postignuća u skladu sa razvojnim karakteristikama djece i zahtjevima programa;
* Pružanje podrške nastavnicima u različitim oblicima saradnje sa roditeljima djece;
* Podrška jačanju kompetencija nastavnika i njihovom profesionalnom razvoju.

 Rad sa roditeljima

* Savjetodavni rad sa roditeljima u cilju unapređivanja partnerstva porodice i vaspitno-obrazovne ustanove;
* Savjetodavni rad sa roditeljima u cilju sticanja vještina za uspješno podsticanje sposobnosti i postignuća njihovog djeteta, kroz instrukcije za rad sa djecom kod kuće;
* Savjetodavni rad sa roditeljima u cilju jačanja njihovih kompetencija za bolje razumijevanje uzrasnih i razvojnih karakteristika njihove djece;
* Saradnja sa roditeljima u cilju dobijanja informacija značajnih za upoznavanje djece i praćenja njihovog razvoja;
* Saradnja sa roditeljima u cilju njihovog uključivanja u proces identifikovanja učenika sa teškoćama u učenju i darovitih učenika;
* Savjetodavni rad sa roditeljima djece koji imaju probleme u učenju, socio-emocionalne teškoće i neprilagođeno ponašanje (metode učenja, uspješne strategije za usvajanje znanja, razvijanje interesovanja, radne navike itd.);
* Savjetodavni rad sa roditeljima djece sa posebnim obrazovnim potrebama;
* Savjetodavni rad sa roditeljima darovitih učenika, kao i učenika sa problemima u učenju;
* Pružanje podrške roditeljima na individualnom nivou u slučaju razvojnih i akcidentnih kriza djece;
* Organizovanje edukacija (radionice, predavanja) na teme iz oblasti komunikacije, nasilja nad djecom, empatije i poštovanja različitosti;
* Učešće na roditeljskim sastancima;
* Saradnja sa Savjetom roditelja.

 Rad sa upravom, stručnim saradnicima i drugim osobljem vaspitno-obrazovne ustanove

* Saradnja sa upravom vaspitno-obrazovne ustanove u cilju stvaranja optimalnih uslova za razvoj djece i ostvarivanje obrazovno-vaspitnog rada;
* Saradnja sa upravom škole u praćenju i vrednovanju obrazovno-vaspitnog rada u oblasti učenja i nastave (analiza uspješnosti nastavnog procesa, ogledne i ugledne aktivnosti/časovi);
* Učešće u izradi i realizaciji plana rada Stručnog vijeća i stručnih aktiva;
* Učešće u formiranju vaspitnih grupa/odjeljenja u skladu sa pedagoškim i psihološkim standardima;
* Učešće u radu Tima za prevenciju i postupanje u slučajevima pojave nasilja i vandalizma;
* Učešće u radu Tima za profesionalni razvoj nastavnika na nivou vaspitno-obrazovne ustanove;
* Učešće u radu Tima za samoevaluaciju rada vaspitno-obrazovne ustanove;
* Učešće u radu Tima za izradu IROP-a i Individualnog tranzicionog plana [[7]](#footnote-7)1, 2, 3;
* Učešće u radu Tima za darovite učenike;
* Učešće u radu Tima za karijernu orijentaciju učenika;
* Učešće u radu Tima za analizu izvještaja eksternog utvrđivanja kvaliteta rada ustanove;
* Saradnja sa upravom predškolske ustanove u cilju usklađivanja dnevnog ritma rada predškolske ustanove sa uzrasnim specifičnostima i potrebama djece;
* Saradnja sa upravom predškolske ustanove u procesu izrade brošura, flajera za roditelje o adaptaciji djece na vrtić;
* Saradnja sa upravom i drugim osobljem vaspitno-obrazovne ustanove u organizovanju radionica, predavanja za djecu, nastavnike, roditelje;
* Saradnja sa upravom i drugim osobljem vaspitno-obrazovne ustanove prilikom izrade pravila;
* Saradnja sa upravom vaspitno-obrazovne ustanove u cilju obezbjeđivanja odgovarajućih uslova za integraciju djece sa posebnim obrazovnim potrebama;
* Saradnja sa upravom vaspitno-obrazovne ustanove u cilju obezbjeđivanja odgovarajućih uslova za integraciju djece iz osjetljivih društvenih grupa, djece sa drugih govornih područja i djece koji pokazuju neprihvatljive oblike ponašanja.

 III *Istraživanje, praćenje i vrednovanje vaspitno-obrazovnog procesa u vaspitno-obrazovnim ustanovama*

Istraživanje u cjelini ima za cilj obezbjeđivanje stalnog i stručnog praćenja kvaliteta vaspitno-obrazovnog rada, ali i učešće psihologa u unapređivanju vaspitno-obrazovnog rada. Navedene aktivnosti zasnivaju se na prikupljanju podataka, njihovoj kvantitativnoj i kvalitativnoj analizi, realnim dokazima, uz primjenu adekvatne metodologije.

* Realizovanje istraživanja kojima se utvrđuju mišljenja i stavovi djece, nastavnika i roditelja o pitanjima značajnim za život i rad vaspitno-obrazovne ustanove, obrada i interpretiranje rezultata;
* Učešće u realizaciji istraživanja koje organizuju Zavod za školstvo, Centar za stručno obrazovanje i druge relevantne ustanove;
* Učešće u realizaciji samoevaluacije, predlaganje metoda prikupljanja podataka, prikupljanje i obrada podatka i predlaganje mjera za unapređivanje kvaliteta rada vaspitno-obrazovne ustanove;
* Učešće u analizi uspjeha učenika na eksternim provjerama znanja i predlaganje mjera za poboljšanje kvaliteta;
* Učešće u analizi uspjeha učenika u učenju i vladanju na kraju svakog klasifikacionog perioda i davanje prijedloga za poboljšanje;
* Praćenje realizacije plana za prevenciju i postupanje u slučajevima pojave nasilja i vandalizma;
* Praćenje realizacije različitih programa podrške djece.

 IV *Kontinuirani profesionalni razvoj na nivou vaspitno-obrazovne ustanove*

Profesionalni razvoj doprinosi jačanju ličnih i profesionalnih kompetencija svih zaposlenih. U skladu s aktivnostima koje obavlja, psiholog treba da bude visoko motivisan da se kontinuirano profesionalno usavršava i tako unapređuje rad sa svim učesnicima vaspitno-obrazovnog procesa. Stalnim stručnim usavršavanjem, psiholog podstiče ostale zaposlene da slijede njegov primjer.

* Upoznavanje nastavnika sa saznanjima iz oblasti psihologije koja su od značaja za rad sa djecom kroz aktivnosti PRNV/Š-a;
* **Iniciranje i realizacija različitih oblika razmjene informacija i podučavanja nastavnika o novim tendencijama u obrazovanju, sa posebnim naglaskom na razvoj emocionalnih, socijalnih i kognitivnih kompetencija djece;**
* Organizovanje edukacije za nastavnike na teme iz oblasti razvoja djece predškolskog uzrasta, primjena instrumenata i tehnika za njegovo praćenje;
* Predlaganje određenih oblika stručnog usavršavanja zaposlenih, na osnovu procjene potreba;
* Praćenje stručne i naučne literature i upoznavanje nastavnika sa savremenim tokovima iz svojih oblasti rada;
* Permanentno profesionalno usavršavanje;
* Izrada i ažuriranje dokumentacije o svom profesionalnom razvoju.

V *Saradnja sa drugim vaspitno-obrazovnim ustanovama, nadležnim ustanovama i organizacijama u zajednici*

Saradnja ima za cilj aktivnije učešće drugih predškolskih ustanova, škola, resursnih centara, domova učenika, kao i institucija u procesu vaspitno-obrazovnog rada ustanove, što doprinosi realizaciji planiranih ciljeva, kvalitetu vaspitno-obrazovnog rada i razmjeni iskustava među navedenim činiocima.

* Saradnja i razmjena informacija sa relevantnim ustanovama (predškolske ustanove, osnovne i srednje škole, resursni centri, domovi učenika, zdravstvene ustanove, Centar za socijalni rad, Komisija za usmjeravanje djece sa posebnim obrazovnim potrebama, mobilni tim, Zavod za zapošljavanje, Centar bezbjednosti, Zavod za školstvo, Ispitni centar, Ministarstvo prosvjete, nauke i inovacija i sl.) i nevladinim organizacijama radi pružanja usluga, intervencija i podrške djeci i njihovim porodicama;
* Učešće u promovisanju vaspitno-obrazovne ustanove u zajednici, kao i uloge psihologa, putem različitih medija;
* Saradnja sa relevantnim ustanovama izvan vaspitno-obrazovne ustanove, u svim slučajevima kada ustanova nema mehanizme i ingerencije za rješavanje problema djece
* Vođenje i čuvanje evidencije o saradnji i informacijama koje se razmjenjuju.

 **Uslovi rada**

Za nesmetan i kvalitetan rad psihologa u vaspitno-obrazovnoj ustanovi, potrebno je obezbijediti i odgovarajuće materijalno-tehničke uslove. U cilju uspješne realizacije programa rada, neophodno je da psiholozi obavljaju svoj posao u adekvatno opremljenom prostoru (kancelariji), što podrazumijeva namještaj i opremu koja je neophodna za svakodnevno obavljanje aktivnosti (odgovarajuća IT oprema). Ovi uslovi omogućiće da planiranje i pripremanje aktivnosti psihologa bude na zadovoljavajućem nivou. Psiholog mora da radi u zasebnoj prostoriji, u cilju očuvanja privatnosti djece, njihovih roditelja i ostalih zaposlenih u ustanovi.

Programski ciljevi i zadaci psihologa zahtijevaju primjenu različitih instrumenata za psihološku procjenu djece, počevši od testova (sposobnosti, ličnosti), preko različitih upitnika, skala stavova, *check* listi i sl. Navedeni instrumenti su u većini slučajeva standardizovani i odobreni od strane specijalizovanih institucija, a primjenjuju se samo u okviru profesionalnih ovlašćenja. Vaspitno-obrazovna ustanova u obavezi je da obezbijedi neophodne instrumente za rad psihologa koji je dužan da ih čuva od neovlašćenog korišćenja. Didaktički materijal za rad sa djecom je neizostavan dio opreme psihologa i najčešće se primjenjuje prilikom individualnog rada sa djecom.

Izuzetno je važno da uprave vaspitno-obrazovnih ustanova prepoznaju značaj i ulogu psihologa u životu i radu ustanove, kako bi im pružili adekvatnu podršku i pristup resursima koji su potrebni za realizaciju aktivnosti planiranih programom rada, kao i da im omoguće kontinuirano stručno usavršavanje u svrhu unapređivanja njihovih profesionalnih kompetencija.

**LITERATURA**

* Agencija za predškolsko, osnovno i srednje obrazovanje (2020). *Standardi kvaliteta rada psihologa, edukatora-rehabilitatora i logopeda, stručnih saradnika u predškolskom odgoju i obrazovanju.* Sarajevo.
* Društvo psihologa Republike Sprske i Republički pedagoški zavod Republike Srpske (2021). *Vodič za primjenu standarda rada stručnih saradnika u vaspitno-obrazovnim ustanovama Republike Srpske.* Banja Luka.
* Maksić, S., Đurišić-Bojanović, M. (2017). *Doprinos školskog psihologa primeni principa pozitivne psihologije u razvoju škole.* Nastava i vaspitanje, vol. 66, iss. 2, 337-350.
* *Opšti zakon o obrazovanju i vaspitanju* (Sl. list RCG, br. 64/2002, 31/2005 i 49/2007 i Sl. list CG, br. 4/2008 − dr. zakon, 21/2009 − dr. zakon, 45/2010, 40/2011 − dr. zakon, 45/2011, 36/2013 − odluka US, 39/2013, 44/2013 − ispr. i 47/2017).
* *Program rada stručnih službi u školskim i predškolskim ustanovama* *(pedagog, psiholog, logoped i defektolog* (2008). Zavod za školstvo: Podgorica.
* *Pravilnik o programu svih oblika rada stručnih saradnika*, Sl. glasnik RS – Prosvetni glasnik, br. 6/2021.
* Skopljak, M., Mihajlović, T., Kovačević, J. (2020). *Uloge i zajedničke aktivnosti pedagoga i psihologa u školama.* Časopis DHS - društvene i humanističke studije 4 (13), 303-320.
* *Standardi kompetencija za nastavnike i direktore u vaspitno-obrazovnim ustanovam*a (2016). Zavod za školstvo: Podgorica.
* *Standardi i indikatori kvaliteta rada stručnih saradnika u obezbjeđivanju kvaliteta rada predškolskih ustanova* (2023)
* *Strategija ranog i predškolskog vaspitanja i obrazovanja u Crnoj Gori 20212025* (2021). Ministarstvo prosvjete, nauke, kulture i sporta, Crna Gora: Podgorica.
* Vlada Crne Gore (2018). *Strategija inkluzivnog obrazovanja, 2019-2025*, Podgorica.
* Vlada Crne Gore, Zavod za školstvo (2022). *Program za predškolsko vaspitanje i obrazovanje.* Podgorica.

**Program rada psihologa u predškolskim ustanovama/školama/resursnim centrima/domovima učenika** uradila je Komisija u sastavu:

mr Sreten Lutovac

Ana Ćalov Prelević

Radovan Cicmil

1. Svi izrazi koji se u ovom dokumentu koriste u muškom rodu, obuhvataju iste izraze u ženskom rodu. [↑](#footnote-ref-1)
2. U nastavku dokumenta koristiće se izraz vaspitno-obrazovne ustanove umjesto navođenja predškolskih ustanova/škola/resursnih centara/domova učenika [↑](#footnote-ref-2)
3. U nastavku dokumenta koristiće se termin dijete, čime se obuhvataju djeca u predškolskim ustanovama, učenici u osnovnim i srednjim školama, djeca u resursnim centrima i učenici smješteni u domovima učenika. [↑](#footnote-ref-3)
4. Pojmom roditelji obuhvaćeni su i staratelji. [↑](#footnote-ref-4)
5. Pojmom nastavnik obuhvaćeni su nastavnici u osnovnim i srednjim školama, kao i vaspitači u predškolskim ustanovama i domovima učenika. [↑](#footnote-ref-5)
6. Individualni razvojno-obrazovni program (u daljem tekstu IROP) je pisani dokument koji se izrađuje pojedinačno za svako dijete sa posebnim obrazovnim potrebama, sadrži i objedinjava djetetove osobine, potrebe i ciljeve predmetnog programa, s fokusom na očuvane potencijale. [↑](#footnote-ref-6)
7. Individualni tranzicioni plan (ITP) je dio individualnog razvojno-obrazovnog programa (IROP) čiji su ciljevi, mjere i aktivnosti usmjereni na pravovremenu profesionalnu orijentaciju učenika u procesu prelaska iz jednog obrazovnog nivoa u drugi, odnosno iz sistema obrazovanja na tržište rada - zapošljavanje. [↑](#footnote-ref-7)